חוק הנכים (תגמולים ושיקום) (תיקון מס' 32), התשפ"ג-2023
הצעת חוק ממשלתית, הכנסת ה-25
פורסם: ספר החוקים, חוברת 3072, עמ' 580, 2023-08-01T00:00:00+03:00
עניינו של החוק עיגון והרחבה של זכויות נכי צה"ל.
בחוק עוגנו זכאויות שונות בתחום הדיור והוקמה ועדה מייעצת, שבהתאם להמלצתה מוסמך קצין תגמולים לאשר סיוע בדיור שלא לפי כללים הרגילים. 
בתחום הניידות - עוגנה הזכאות לסיוע ברכישת רכב רפואי ולהחלפתו מדי שלוש וחצי שנים. אם הותקנו ברכב אבזרי עזר שערכם עולה על 50% מעלות הרכב, החלפת הרכב תהיה כל חמש שנים. הסיוע יינתן בהתאם לסכומים המפורטים בחוק. כמו כן עוגנה הזכאות לרכב רפואי בבעלות המדינה והיא הורחבה לכלל הנכים בעלי דרגת נכות מיוחדת. כדי למנוע שחיקה של הסכומים הם הוצמדו למדד המכוניות החדשות. נוסף על כך עוגנה הזכאות לדמי ניידות והם הוצמדו למדד דלק ושמנים לכלי רכב. כמו כן עוגנו זכאויות נוספות בתחום הניידות וביניהן: סיוע במימון דמי ביטוח שנתיים, סיוע במימון אגרת רישוי, מימון של אבזרי עזר לרכב וסיוע במימון שיעורי נהיגה ומבחני נהיגה. במסגרת החוק הוקמה גם ועדת חריגים לניידות. 
בנושא תגמולי הקיום המשתלמים לנכים - הוספה לחוק הוראת קבע לעניין מבחני הכנסה מקלים בכל הנוגע להכנסה מעבודה. הכנסות שאינן מעבודה או ממשלח יד לא יובאו כלל בחשבון. נקבע מנגנון עדכון אוטומטי לתגמולים פעמיים בשנה לפי ממוצע חצי שנתי של מדד השכר החודשי הממוצע למשרת שכיר בסך כל השירותים הציבוריים. מנגנון זה הוחל גם על תגמולים המשתלמים לפי חוק משפחות חיילים שנספו במערכה. 
תיקונים נוספים עניינם ניכוי תשלומים ששולמו ביתר, אופן התשלום של תגמולים וזכאויות נוספות באיחור והגדרת הפרעה בתר-חבלתית – פוסט טראומה.
במסגרת החוק תוקן גם חוק התגמולים לנפגעי פעולות איבה והוחלו בו הוראות שונות מחוק הנכים (תגמולים ושיקום).